
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 19 iunie 2012

Nr.29/110
RAPORT

asupra propunerii legislative privind completarea art. 68 din Legea educaţiei naţionale nr. 1/2011
(Plx. 136/2012)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 128 din 14 mai 2012, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă privind completarea art. 68 din Legea educaţiei naţionale nr. 1/2011.

Pentru întocmirea raportului, Comisia a analizat avizul Consiliului Legislativ, avizul Consiliului Economic şi Social.

Propunerea legislativă are ca obiect de reglementare completarea articolului 68 al Legii educaţiei naţionale nr. 1/2011, cu modificările şi completările ulterioare, în sensul introducerii şahului ca disciplină opţională pentru elevii din învăţământul primar, gimnazial şi liceal. 

2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 16 deputaţi, din 26 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat: domnul Andrei Gheorghe Kiraly – secretar de stat în cadrul Ministerului Educaţiei, Cercetării, Tineretului şi Sportului. 


5. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţa din 19 iunie 2012, Comisia a propus, cu unanimitatea voturilor celor prezenţi, respingerea propunerii legislative din următoarele considerente:

- disciplina opţională „şah” poate fi organizată în condiţiile actuale fără modificarea legislaţiei în vigoare, în limita numărului de ore opţionale prevăzute în planurile-cadru actuale pentru fiecare nivel de învăţământ şi a resursei umane calificate existente la nivelul fiecărei unităţi de învăţământ.

- introducerea unei noi discipline opţionale „şah” prin suplimentarea numărului de ore din planurile-cadru existente la  învăţământul primar, gimnazial şi liceal ar conduce la o suplimentare a numărului de norme didactice.

